《秦碑一纸并古诗呈王梅溪太守》
唐代·梁安世

公生博物好奇古，劝我搜求秦望碑。我来稽阴且三载，梦寐绝顶云俱驰。

事非近代问父老，鼻祖已来犹不知。或云其山多虎狼，渊湫罅井蟠蛟螭。

魍魉木客忌人到，阴霾贼雾迷羊歧。樵夫悬磴惧失势，一落万丈谁能支。

吾意此如钟乳穴，民昔畏扰相诪欺。曩时山东之罘石，磅砰入海无津涯。

固知秦人游戏馀，非民之利宁一时。暇日登临云门寺，僧曰若耶溪上奇。

山曰何山势最峻，丹鹤夜宿天孙枝。南望天台西钱唐，下视峰岫如群儿。

李斯篆书真刻本，昔人避乱此见之。裹粮遂偕墨工往，扳崖贯木如鹿麋。

举觞酹酒山之神，千古呵护烦神司。销铄仅存三尺许，龟趺就凿山石为。

剜苔剔藓随手剥，面节背角摧霜皮。老龙脱甲蛇解蜕，铺纸拭墨漫披离。

收藏入袖恍若失，遐想往昔还嗟咨。我闻太古功德盛，铺写不尽乾坤仪。

诗书纸上自不朽，金石还有磨灭期。秦皇不慕仁义业，直谓尧舜犹瑕疵。

焚书欲盖前代美，宁闻伏生传有颐。后生不废丞相书，歌颂虽在皆浮辞。

惜哉此纸无一画，欲记存亡人应嗤。他年好事继追访，姑愿首尾观吾诗。

作者简介：梁安世（生卒年不详），字次张，括苍人。绍兴六年（1136）生，绍兴二十四年（1154）进士。淳熙中，官广南西路转运判官。梁安世是著名的赏石家，在桂林“桂海碑林”内有梁安世《乳床赋》《元祐党籍》等石刻。